‘VSA moet onttrekking aan Parys-akkoord heroorweeg’Pres. Donald Trump. Foto: AP Photo/Evan Vucci Die Suid-Afrikaanse departement van internasionale betrekkinge en samewerking (Dirco) het Vrydag ŉ beroep op die VSA gedoen om sy besluit om aan die 2015-Parys-klimaatakkoord te onttrek dringend te heroorweeg. Pres. Donald Trump het vandeesweek aangekondig dat hy die VSA aan die akkoord sal onttrek. Die Parys-ooreenkoms is ŉ internasionale poging om kweekhuisgasse en sodoende aardverwarming te verminder. Trump het egter gesê die klimaatooreenkoms plaas ŉ ekonomiese las op Amerika. Hy het daarom besluit om daaraan te onttrek, maar is bereid om oor ŉ nuwe ooreenkoms te onderhandel. Dirco het in reaksie hierop gesê klimaatsverandering is die enkele grootste bedreiging ten opsigte van die welstand, gesondheid en sosio-ekonomiese ontwikkeling van die mensdom. “Die uitwerking daarvan is wydverspreid, ongekend en ŉ las vir die armstes en kwesbaarstes,” het die departement in ŉ verklaring gesê. Dit was daarom vir hom ŉ “groot teleurstelling” om te hoor dat die VSA aan die ooreenkoms onttrek het. “Die Parys-klimaatakkoord, wat teen 2020 ten volle in werking sal wees, is gegrond op bydraes wat deur die lande self bepaal word om gesamentlike globale doelwitte te bereik. Hierdie nasionaal-bepaalde bydraes moet die lande se beste pogings verteenwoordig en mettertyd al meer verbeter word,” lui die verklaring. “Dit is verder gegrond op die verstandhouding dat ons almal ŉ gesamentlike verantwoordelikheid het om op te tree, terwyl daar kennis geneem word dat die verskillende nasies in die verlede op verskillende maniere tot die probleem bygedra het en ook nou verskillende vermoëns het om die probleem aan te pak. Die Parys-klimaatakkoord verteenwoordig die mees buigsame en dinamiese benadering tot die hantering van klimaatsverandering. Die onttrekking van die VSA is nie net ŉ versaking van ŉ globale verantwoordelikheid teenoor die mensdom nie, maar ook skadelik vir multilaterale verhoudings, die oppergesag van die gereg en vertroue tussen nasies.” Die departement het beklemtoon dat Suid-Afrika ten volle toegewy is aan die bereiking van die doelwitte soos dit in die Parys-klimaatakkoord en die VN se raamwerk-konvensie oor klimaatsverandering uiteengesit word.